בשנת 1813 מת אביו גאורג הראשון, נסיך ולדק ופירמונט, וגאורג השני עלה לשלטון במקומו. זמן קצר לאחר עלותו לשלטון נטש גאורג את בריתו עם נפוליאון, ושלח את צבאו להילחם לצד הקואליציה האנטי-צרפתית השישית. ב-28 בינואר 1814 העניק גאורג חוקה לנסיכות, ולפיה עיקר הכוח היה בידיו ופירמונט הפכה לחלק בנסיכות. בשנת 1815 צירף גאורג את הנסיכות לקונפדרציה הגרמנית, והידק את היחסים עם ממלכת פרוסיה. ב-19 באפריל 1816 נאלץ גאורג לתת חוקה חדשה לנסיכות, בעקבות התנגדויות ברחבי הנסיכות, ולפיה חזרה פירמונט להיות חלק נפרד בנסיכות, וכן העניקה לעם חלק בשלטון. בנוסף, גאורג הצליח בתקופה קצרה מעת עלותו בשלטון, לסלק את כל החובות שהיו לנסיכות מימי אביו ודודו.